b'\n_START_ARTICLE_\nHannibalfeiden\n_START_PARAGRAPH_\nHannibalfeiden, eller Torstenssonkrigen, var en krig mellom Danmark-Norge og Sverige i \xc3\xa5rene 1643\xe2\x80\x931645. Krigen er oppkalt etter den norske stattholderen Hannibal Sehested. Sehested var kong Christian IVs svigers\xc3\xb8nn, og var den som hadde organisert den nyopprettede norske h\xc3\xa6ren. I Sverige blir krigen kalt Torstenssonkrigen etter den svenske feltherren Lennart Torstensson._NEWLINE_Svenskene sto med store styrker i Tyskland p\xc3\xa5 grunn av tredve\xc3\xa5rskrigen, og Christian IV blandet seg inn ved \xc3\xa5 intrigere mot svenskene. Det svenske riksr\xc3\xa5det bestemte seg for \xc3\xa5 gjennomf\xc3\xb8re et overraskelsesangrep p\xc3\xa5 Danmark 12. desember 1643. Den svenske general Torstensson gikk inn i Jylland fra Nord-Tyskland. En annen styrke angrep Sj\xc3\xa6lland fra Pommern, mens en tredje styrke, p\xc3\xa5 11\xc2\xa0000 mann, angrep Sk\xc3\xa5ne._NEWLINE_I 1644 sendte Christian IV en sj\xc3\xb8styrke mot Kiel, og mistet \xc3\xb8yet sitt i sj\xc3\xb8slaget i juli. Samme \xc3\xa5r inntok svenskene Helsingborg, Lund og Landskrona. De angrep ikke Malm\xc3\xb6, p\xc3\xa5 grunn av den sterke festningen der._NEWLINE_I Norge fikk stattholder Hannibal Sehested tillatelse til \xc3\xa5 bygge ut h\xc3\xa6ren.  P\xc3\xa5 rekordtid organiserte og trente han opp en hel h\xc3\xa6r. Han delte distriktene opp i legder, som pliktet \xc3\xa5 stille soldat med utstyr. I l\xc3\xb8pet av kort tid var h\xc3\xa6ren p\xc3\xa5 10\xc2\xa0000, hvorav 8\xc2\xa0000 var bondesoldater. Sehesteds oppgave var \xc3\xa5 lette p\xc3\xa5 presset p\xc3\xa5 Danmark, ved \xc3\xa5 angripe svenskene i Dalsland og V\xc3\xa4rmland, pluss G\xc3\xb6teborg. Det ble med noen korte raid, f\xc3\xb8r svenskene gikk inn i det da norske omr\xc3\xa5det Bohusl\xc3\xa4n p\xc3\xa5 slutten av krigen. Der beleiret de B\xc3\xa5hus festning og brente Konghelle._NEWLINE_Krigen endte med seier til Sverige._NEWLINE_Ved freden i Br\xc3\xb6msebro mistet Danmark-Norge \xc3\xb8yene Gotland og \xc3\x98sel, samt J\xc3\xa4mtland og H\xc3\xa4rjedalen. Idre og S\xc3\xa4rna var kommet p\xc3\xa5 svenske hender i 1644, men ble glemt i fredstraktaten. F\xc3\xb8rst ved en s\xc3\xa6rskilt avtale i 1751 ble disse omr\xc3\xa5dene i Dalarna formelt svenske.'